DECRET D'ALCALDIA NÚM. 30 DE MESURES EXTRAORDINÀRIES RELACIONADES AMB LA COVID-19, RELATIU A L’AMPLIACIÓ DE MESURES PREVENTIVES ADOPTADES PER DECRET NÚM. 8844/2020, DE 16 D’OCTUBRE PER FER FRONT A NOUS BROTS EPIDEMIOLÒGICS I NOVES CADENES DE TRANSMISSIÓ D’ABAST COMUNITARI

ATÈS que davant l’aparició de nous brots epidemiològics i noves cadenes de transmissió d’abast comunitari i en aplicació de l’article 55 k) de la Llei 18/2009, del 22 d’octubre, de Salut pública, el Govern de la Generalitat de Catalunya ha dictat la Resolució SLT 2546./2020, de 15 d’octubre, per la qual s’adopten noves mesures en matèria de salut pública per a la contenció del brot epidèmic de la pandèmica de COVID-19 al territori de Catalunya, que va estar publicada al DOGC núm. 8248 de 16 d’octubre de 2020.

ATÈS que, amb la finalitat de donar degut compliment a la citada Resolució, per Decret d’Alcaldia núm. 8844/2020, de 16 d’octubre es van adoptar diverses mesures preventives per fer front a nous brots epidemiològics i noves cadenes de transmissió d’abast comunitari.

VISTA la Resolució SLT/2568/2020, de 19 d'octubre, per la qual es modifica la Resolució SLT/2546/2020, de 15 d'octubre, per la qual s'adopten noves mesures en matèria de salut pública per a la contenció del brot epidèmic de la pandèmia de COVID-19 al territori de Catalunya, que va estar publicada al DOGC núm. 8250, de 20 d’octubre de 2020.

VIST que l’apartat 13, bis de la Resolució modificada estableix la suspensió de les activitats cíviques i comunitàries grupals de caràcter presencial realitzades en equipaments cívics, llevat que es facin per mitjans electrònics.

ATÈS que aquestes activitats cíviques i comunitàries grupals no es realitzen, a l’Hospitalet de Llobregat, únicament en els anomenats equipaments cívics, sinó també en altres equipaments municipals.

VIST l’informe emès per la Gerència municipal el 20 d’octubre de 2020, d’impuls d’aquestes actuacions derivades de la modificació de la Resolució SLT 2546./2020, de 15 d’octubre.

VIST l’informe emès per l’Assessoria Jurídica el 20 d’octubre de 2020, de caràcter favorable.

VIST l’article 124.4.h) de la Llei 7/1985, de 2 d’abril, reguladora de les bases de Règim local, pel qual s’atorga a l’Alcaldia la competència per adoptar les mesures necessàries i adequades en casos d’extraordinària i urgent necessitat, la qual resulta no delegable per aplicació de l’apartat 4 del citat precepte.

L’Alcaldia – Presidència, en exercici de la citada competència,

RESOL,

PRIMER.- AMPLIAR les mesures preventives adoptades pel Decret d’Alcaldia núm. 8844/2020, de 16 d’octubre, des de la data d’aquest Decret i durant el termini de vigència de la Resolució SLT 2546./2020, de 15 d’octubre, modificada per la Resolució SLT/2568/2020, de 19 d'octubre, en el sentit d’incloure la **suspensió** **de les activitats cíviques i comunitàries grupals de caràcter presencial** realitzades en qualsevol equipament municipal, ja sigui directament o mitjançant cessió a tercers (centres o casals cívics o culturals, casals de gent gran, hotels d’entitats i similars), llevat que es facin per mitjans electrònics. Resten exclosos d’aquesta suspensió els programes i activitats d’intervenció socioeducativa, lleure educatiu i d’educació en el lleure d’infants, adolescents i programes de suport juvenil, així com aquelles altres activitats d’intervenció social i personals permeses per la Resolució SLT 2546./2020, de 15 d’octubre, modificada per la Resolució SLT/2568/2020, de 19 d'octubre (menjadors socials, perruqueria o podologia).

SEGON.- PUBLICAR aquest Decret a la seu electrònica municipal i donar-li la màxima difusió mitjançant la seva inclusió a la Intranet municipal per al seu general coneixement.

TERCER.- DONAR COMPTE d’aquest Decret al Ple en la primera sessió que tingui lloc, en aplicació de l’article 124.4.h) de la Llei 7/1985, de 2 d’abril, reguladora de les bases de Règim local.

QUART.- COMUNICARaquest Decret a les tinences d’alcaldia, regidories de govern, regidories presidències de Districte, resta de regidories municipals, òrgans directius, caps de serveis municipals i coordinadors de Districtes.

CINQUÈ.- NOTIFICAR aquest Decret als/a les portaveus dels grups polítics municipals, a la representació sindical d’aquest Ajuntament i a la Gerència de La Farga, Gestió d’Equipaments Municipals, S.A.